Liderul ACL Klaus Iohannis i-a solicitat, marți, premierului Victor Ponta, la dezbaterea de la Realitatea TV, să își ceară scuze, în numele echipei sale, că l-a făcut vânzător de copii și traficant de organe, Ponta răspuzând că el nu a vorbit niciodată de Iohannis în campanie.

Ponta a venit în studio cu gazeta de campanie a ACL, pe care a arătat-o camerelor de luat vederi și de unde a citit două titluri care făceau referire la el și la soția sa.

„Eu vă întreb doar, fiind soția mea aici în studio, dacă puteți să-i cereți scuze, că nu are săraca nicio vină pentru toate aceaste mizerii pe care colegii dumneavoastră le-au scris, că scrie ACL aici”, a spus Ponta.

„Imediat după ce dumneavoastră vă cereți scuze în numele echipei dumneavoastră că m-ați făcut vânzător de copii”, i-a replicat Iohannis.

Ponta l-a întrerupt pe interlocutorul său, spunându-i că niciodată nu l-a definit în acest fel.

„Eu? Niciodată nu v-am făcut…”, a spus Ponta.

„Nu. Echipa dumneavoastră. E aici de față cine m-a făcut vânzător de copii și traficant de organe”, a subliniat Iohannis.

„Eu niciodată nu v-am făcut. Nu am zis niciodată despre dumneavoastră. Eu nu am vorbit de dumneavoastră în campanie”, a insistat Ponta.

„Ați făcut cea mai mizerabilă campanie care s-a văzut vreodată în România și dacă vă însușiți, atunci și eu cu siguranță o să-mi însușesc cele afirmate și ne cerem scuze reciproc dacă suntem domni”, a spus, la rândul său, Klaus Iohannis.

El a continuat, cerându-și scuze, spre deosebire de Ponta, care a evitat să facă acest gest.

„Eu, față de dumneavoastră și față de doamna de față, dacă am greșit cu ceva, îmi cer scuze în public. Dacă în această campanie am lezat pe cineva prin afirmații pe care le-am făcut eu, dacă aceste afirmații au fost false, eu îmi cer scueze pentru aceste afirmații”, a afirmat prezidențiabilul ACL.

„Vă mulțumesc”, a spus Ponta, fără a-și cere și el scuze.

Pe de altă parte, Ponta a venit la emisiune cu o biblie, pe care a arătat-o camerelor de luat vederi.

„Domnule Iohannis, am o biblie lângă mine. E a tuturor creștinilor. Eu nu am trimis nicio echipă nicăieri”, a argumentat Ponta, răspunzând astfel unor acuze făcute, anterior, de Iohannis, potrivit cărora ar fi trimis o echipă TV care să-i filmeze părinții la locuința lor.

Cristian Tudor Popescu și Claudiu Pândaru comentează LIVE A DOUA DEZBATERE dintre Victor Ponta și Klaus Iohannis, găzduită de B1 TV de la ora 20:00